b'\n_START_ARTICLE_\nFamiliekirken Mandal\n_START_PARAGRAPH_\nFamiliekirken Mandal ble formelt stiftet 11.september 2013, som et resultat av sammensl\xc3\xa5ing av de to menighetene\xc2\xa0 Den Frie Evangeliske Forsamling Salem Mandal og Pinsemenigheten Filadelfia Mandal. Menighetene ble da gjenforenet etter 70 \xc3\xa5r._NEWLINE_Menigheten har sin opprinnelse fra tiden rundt 1917-19. I 1932 ble lokalet i Furlundsgaten 12 bygget, og menigheten fikk navnet Salem, men i 1943 ble menigheten delt og Pinsemenigheten Filadelfia Mandal ble opprettet i 1944. Disse to menighetene forente seg alts\xc3\xa5 igjen i 2013. Salem-bygget i Furulundsgaten ble solgt og Familiekirken Mandal overtok menighetslokalet til Filadelfia menigheten. S\xc3\xa5 selv om Familiekirken Mandal er en nyopprettet menighet, s\xc3\xa5 har den likevel en lang historie._NEWLINE_Menigheten holder til i Mandal i Vest-Agder, og har ca. 350 medlemmer og tlh\xc3\xb8rige. Menigheten ledes av et eldster\xc3\xa5d etter modell fra Bibelen._NEWLINE_Familiekirken Mandal er knyttet til b\xc3\xa5de De Frie Evangeliske Forsamlinger (DFEF) og Pinsebevegelsen i Norge.\n_START_SECTION_\nHistorie\n_START_PARAGRAPH_\nDen Frie Evangeliske Forsamling i Mandal daterer sin virksomhet tilbake til tiden omkring 1917-1919. De f\xc3\xb8rste \xc3\xa5rene kalte menigheten seg offisielt for "De Frie Troende venner uten fast organisasjon i Mandal", vanligvis forkortet "Frie venner". Der er ingenting skriftlig fra denne tiden, f\xc3\xb8rste protokoll sees \xc3\xa5 v\xc3\xa6re p\xc3\xa5 begynt i den tiden menigheten fikk eget lokale i Furulundsgaten i 1932. Den f\xc3\xb8rste d\xc3\xa5pshandling foregikk i Lundevik i 1917, 7 km vest for byen, der 2 personer ble d\xc3\xb8pt med full neddykkelse. Sommeren 1918 var det igjen d\xc3\xa5p og da foregikk d\xc3\xa5pshandlingen ved bankebroa.  Omkring 1919 begynte evangelist Erik Skoie og flere andre \xc3\xa5 samles til m\xc3\xb8ter i hjemmene. Mange \xc3\xa5pnet sine hjem for m\xc3\xb8ter, og da venneflokken \xc3\xb8kte og stuene ikke var store nok, ble det til at Totallokalet ble leid. Ved enkelte anledninger var det s\xc3\xa5 mange samlet at folk stod i g\xc3\xa5rdsrommet og ute p\xc3\xa5 gaten.  Den 9.mai 1926 var det stevne p\xc3\xa5 ungdomsforeningen og d\xc3\xa5p i Mandalselva p\xc3\xa5 Bu\xc3\xb8ya. Her ble 5 stk. d\xc3\xb8pt. Dagen etter stod denne artikkelen i lokalavisen Lindesnes (avis): "Gjend\xc3\xb8perene hadde i g\xc3\xa5r stevne her i byen med deltagere fra strekningen Spangereid-Kristiansand. Som et ledd i stevnet ble det i g\xc3\xa5r ettermiddag ved halv 4-tiden foretatt voksend\xc3\xa5p oppe ved Bu\xc3\xb8en. Denne begivenhet hadde lokket hundreder av nysgjerrige deropp. Det var 5 personer som ble d\xc3\xb8pt ved \xc3\xa5 dyppes helt under i elven."_NEWLINE_I 1930 bestemte menigheten seg for \xc3\xa5 bygge sitt eget lokale. Lokalet Salem i Furulundsgaten ble da bygd. Lokalet ble innviet 6.mars 1932. Under 2.verdenskrig ble lokalet beslaglagt av tyskerne. I 1943 ble ogs\xc3\xa5 menigheten delt, og i januar 1944 ble Pinsemenigheten Filadelfia stiftet. I f\xc3\xb8rste tiden leide pinsemenigheten forskjellige lokaler for sine m\xc3\xb8ter. P\xc3\xa5 begynnelsen av 1960 tallet flyttet de inn i lokalene i Store Elvegate, og i 1995 flyttet de inn i lokalene i Sommerkroveien (det er i disse lokalene Familiekeirken Mandal n\xc3\xa5 holder til).'